Hurumende Yoramba Ichishungurudza Vatsigiri veMDC neNCA
Vasungwa vari kunzi vari kurohwa zvakaipisisa nemapurisa pamwe nevasori, uye zvinonzi vari kunyimwa chikafu
Hurumende iri kuenderera mberi ichipamba kusunga uye kuita kafiramberi vatsigiri veMDC nenhengo dzeNCA. Zvinonziwo vashandi vemumahofisi eMDC muHarare, vari kurohwa zvakaipisisa vari mumaoko emapurisa. Zvinonziwo vari kurohwa ava vari kunyimwa zvekudya, mishonga uye havasi kutenderwa kuonekwa nemagweta avo. Dare reHigh Court neChishanu rakapa mutongo wekuti vanhu ava vamiswe pamberi pedare, uye vapihwe chikafu pamwe nekuonekwa nemagweta avo. Asi mapurisa anonzi ari kutsika madziro. Zvinonzi vanhu gumi nevasere vamboendeswa kudare redzimhosva, asi papihwa mapurisa magwaro eHigh Court zvinonzi mapurisa aya abva atiza nevanhu ava. Asi vamwe mumasangano evasori vanoti izvi zviri kutirwa kuti vanhu vasaratidzire kusafara kwavo mamiriro aita zvinhu uye kutyisidzira vanhu kuitira kuti vagotsigira VaMugabe musarudzo dzegore rinouya. Vachipa chikonzero chekurova vanhu uku, mukuru wemapurisa Commissioner Augustine Chihuri vanoti hurumende dzekunze dziri kubatsirana nevanopikisa mukuita mabasa ehugandanga munyika. Doctor Lovemore Madhuku nyanzvi munyaya dzemitemo, uye vari sachigaro veNCA vaudza Blessing Zulu weStudio 7 kuti vanhu havafanire kutarisira kuti rusununguko rwavo rwuchabva kumatare asi vanofanira kupinda mumugwagwa vachiratidzira. Dzimwe Nhau Kubva kuStudio 7...